Modise dié week in hof op dieremishandeling-aanklagte | Maroela Media
Thandi Modise. (Foto: Phando/Jikelo/ANA)
Thandi Modise, voormalige voorsitter van die Nasionale Raad van Provinsies en tans speaker van die Nasionale Vergadering, sal na verwagting Maandag vir die eerste keer in die Potchefstroomse streekhof verskyn op aanklagte van dieremishandeling.
Modise moes op 21 Junie haar eerste verskyning in die hof gemaak het, maar haar regspan het egter aangevoer dat sy weens haar verantwoordelikhede as parlementêre speaker en voorsittende beampte by pres. Cyril Ramaphosa se staatsrede in Kaapstad nie in die hof sal kan verskyn nie. ’n Lasbrief vir haar inhegtenisneming is op hierdie dag uitgereik wat oorgehou is tot môre hangende haar verskyning in die hof.
Die saak teen Modise kom nadat AfriForum se private vervolgingseenheid verlede jaar aangekondig het dat hy Modise namens die Nasionale Dierebeskermingsvereniging (NDBV) privaat gaan vervolg. Dit nadat die NDBV in Julie 2014 ŉ klagte ontvang het rakende dieremishandeling op Modise se plaas in Modderfontein, Noordwes.
Die NDBV het dit destyds bestempel as een van die wreedste gevalle van dieremishandeling wat die welsynsorganisasie nóg teëgekom het. Grace de Lange, bestuurder van die NDBV se plaasdierebeskermingseenheid, het gesê Modise se plaas was besaai met karkasse van meer as 50 varke en ander dooie diere soos ganse, eende, skape en bokke.
Die oorlewende diere, waaronder varke, skape, hoenders en bokke, is sonder kos en water gelaat en was in ’n haglike toestand. Die NDBV moes 162 diere weens die nypende omstandighede van kant maak.
Sunday Times het in 2014 berig Modise het destyds beweer haar plaasbestuurder wat na die diere moes omsien moes die plaas verlaat weens ŉ familienoodgeval, maar die koerant het vasgestel die enigste werker op die plaas het die plaas verlaat omdat hy en sy familie deur hongersnood in die gesig gestaar is as hulle daar sou aanbly.
Will eers sien
Dit was my kinders, nee my plaasbestuurder, nee die buurman, nee die weerlig, nee die voorvader geeste, nee die tokoloshe, nee….O jaaaaa, NOU onthou ek…dit was Jan van Riebeeck!!!! Vat nooit ooit enige verantwoordelikheid vir enige iets nie, nooit, nooit, nooit….dis ALTYD iemand anders se skuld!!
Het nie lekker geboer nie, hoekom so lank gesloer.
Hoe Kan jy van die hongesnood doodgaan as daar n plaas vol diere is? Hulle kon selfs net van hoendereiers bly leef het as hul die moeite gedoen het om te gaan kyk of daar eiers is. Of wat van melk die koei? En die plaaswerkers is seker nou onskuldig?
Wat n skande dat die diere dit moes deurmaak !